**Strateški dokument**

**Globalna posvećenost medijskim slobodama**

**Objavljeno 11. srpnja 2019.**

**Medijske slobode susreću se s rastućim prijetnjama širom svijeta.**

Novinari i medijske organizacije sve češće se u svojem vitalnom radu suočavaju s restriktivnim propisima, kaznenim pravnim mjerama, te fizičkim nasiljem. Prečesto, bez obzira na to rade li u tradicionalnim medijima ili na digitalnim platformama, svoju posvećenost poslu plaćaju svojom slobodom ili svojim životima.

Medijske slobode integralni su element globalne sigurnosti i prosperiteta. Ljudima trebaju slobodni mediji da bi imali pristup točnim informacijama i informiranim analizama kako bi vlade mogli pozvati na odgovornost.

Ondje gdje novinari i medijske organizacije slobodno i sigurno obavljaju svoj posao, društva su prosperitetnija i otpornija. Slobodna razmjena stavova i informacija koje proizlaze iz navedenoga omogućuju zajednicama da identificiraju i koriste prilike, kako se one pojave, te da prepoznaju teškoće koje je potrebno riješiti.

Napadi na medijske slobode napadi su na ljudska prava. Oni se sastoje od napada na ljudska prava novinara i ostalih osoba zaposlenih u medijskim organizacijama. Navedena su prava sadržana u Općoj deklaraciji o ljudskim pravima i drugim dokumentima kojima se štite ljudska prava te su potvrđena u Održivim razvojnim ciljevima – prava kao što su pravo na slobodu mišljenja i izražavanje mišljenja, te pravo na život, slobodu i sigurnost osobe. Kršenja i narušavanja prava novinara i ostalih osoba zaposlenih u medijskim organizacijama imaju kaskadni učinak na prava ostalih, budući da sprječavaju kontrolu javnosti.

Prečesto su vlade te koje su izvor prijetnji medijskim slobodama. Vlade – koje su odgovorne za zaštitu ljudskih prava – one su koje ta prava krše. Ponekad vlade proganjaju pojedine novinare ili medijske kuće, često kršeći pravo na pravično i javno suđenje, te osiguravajući da kršitelji prođu nekažnjeno. Nekada propisuju nerazumno restriktivni pravni i regulatorni okvir koji novinarima onemogućuje rad. Ponekad namjerno iskrivljuju informacijsko okruženje.

Kada vlade i nisu izvor teškoća, one često ne uspijevaju pružiti potrebna rješenja za borbu protiv radnji osoba koje ugrožavaju medijske slobode – od terorističkih skupina do zločinačkih organizacija.

**Za borbu protiv prijetnji medijskim slobodama potrebna je globalna i lokalna akcija.**

Kao vladama, naša je odgovornost osigurati da ljudi u našim zemljama uživaju sva svoja ljudska prava i koristi koje ta prava donose društvu.

Usredotočiti se na rješavanje teškoća samo u vlastitoj zemlji nije dovoljno. Restriktivni regulatorni modeli mogu se proširiti iz jednog zakonodavstva u ostala. Tehnike zastrašivanja koje potječu iz jedne zajednice ubrzo se šire i na ostale. Sve više prevladavaju globalne digitalne medijske platforme koje sa sobom ne donose samo obećanje slobode izražavanja već i prijetnju nezakonitog nadzora i manipulacije.

Naše vlade trebaju djelovati kako bi osigurale da oni koji krše li narušavaju ljudska prava koja su u temelju medijskih sloboda – bez obzira na to radi li se o javnim ili privatnim osobama – budu pozvani na odgovornost. Trebamo biti solidarni s vladama koje poduzimaju mjere usmjerene osnaživanju zaštite tih prava.

Suočeni s novim prijetnjama medijskim slobodama kako po svojem opsegu tako i po svojoj prirodi, moramo usvojiti nove oblike suradnje koji će se prilagoditi novoj stvarnosti.

Naš pristup mora biti odgovarajući, usmjeren na akutne prijetnje koje nastaju. Mora također biti strateški, usmjeren na dugoročne trendove i ukorijenjene izazove.

Moramo zahtijevati odgovornost, surađivati i međusobno i s vladama koje nisu potpisale ovaj dokument, kako bismo osigurali da se sve vlade pridržavaju svojih međunarodnih obveza u odnosu na ljudska prava. Moramo uzeti u obzir sva područja koja utječu na medijske slobode, od ohrabrivanja poticajnog regulatornog okruženja do promicanja transparentnosti sudskih postupaka. Moramo doprijeti i dalje od vlada, do novinara, medijskih organizacija, organizacija civilnog društva, te drugih dionika, kako bismo navedeno učinili zajedničkim naporom u čitavom društvu. Moramo nadograditi rad drugih inicijativa za medijske slobode te ćemo promicati takav rad gdje god to možemo.

Moramo ispuniti naše obveze na temelju međunarodnih propisa o ljudskim pravima te izgraditi sigurniji i prosperitetniji svijet.

**Naše su zemlje posvećene zajedničkom radu na zaštiti medijskih sloboda.**

Posvećeni smo zajedničkom istupanju i djelovanju kroz koaliciju za slobodu medija koja će:

* zagovarati fundamentalno značenje slobode medija za sigurnost, prosperitet i dobrobit svih društava
* udružiti snage radi dijeljenja informacija, gdje je to prikladno, te poduzimanja radnji u slučajevima u kojima su novinari i medijske organizacije u opasnosti
* rasvjetljavati kršenja i narušavanja medijskih sloboda, otkrivajući ih globalnoj javnosti+ te raditi na uspostavljanju odgovornosti
* zajednički intervenirati na najvišoj razini kod vlada zemalja u kojima su medijske slobode u opasnosti te pokazati solidarnost sa zemljama koje rade na izgradnji medijskih sloboda
* uzimati u obzir sve raspoložive mjere za rješavanje pitanja kršenja i narušavanja međunarodnih ljudskih prava, uključujući prava koja se odnose na medijske slobode.

Obvezujemo se iskoristiti snagu naših diplomatskih mreža, putem nove Kontaktne skupine za medijske slobode, tako da naši službenici dobiju upute da:

* rade izravno sa onima koji su u opasnosti, te osigurati da ne nanosimo štetu
* povezuju se s lokalnim novinarima i organizacijama civilnog društva, kako bi ostali u vezi s onima koji su na terenu
* povezuju se s lokalnim vladama kako bi tražili rješenja.

Preko ove Kontaktne skupine za medijske slobode, naši će službenici povećati naš doseg, uključujući onaj preko postojećih mreža koje su već aktivne unutar multilateralnog sustava.

Posvećeni smo osnaživanju međunarodnih inicijativa koje zagovaraju medijske slobode.

* obvezujemo se da ćemo podržavati i povećati napore multilateralnih institucija, udruženja novinara i organizacija civilnog društva koje pružaju podršku medijskim radnicima i medijskim entitetima koji su u opasnosti, uključujući mehanizme za otkrivanje i odgovor na pojedinačne slučajeve kršenja i narušavanja prava
* obvezujemo se da ćemo ohrabrivati i podržavati vlade koje poduzimaju radnje za osnaživanje medijskih sloboda, okupljanje civilnog društva, medijskih organizacija, pravnika, novinara i komunikacijskih stručnjaka kako bismo pomogli uspostavljanju održivih međuvladinih struktura za daljnji razvoj ovog plana. Navedeno će uključivati iskazivanje solidarnosti s vladama koje stvaraju nacionalne okvire i akcijske planove za provedbu UN-ovog Akcijskog plana za sigurnost novinara i problem nekažnjavanja. Ohrabrivat ćemo napore koje poduzimaju UN i druge organizacije radi osnivanja Akcijske skupine koja će biti posvećena ovoj srsi
* obvezujemo se da ćemo podržavati rad UN i drugih organizacija usmjeren na odgovore na izazove koji utječu na novinare. Pozdravljamo osnivanje Globalnog fonda za obranu medija koji će pomagati novinarima koji su u opasnosti, plaćati pravne troškove i inicijative, uspostavljati mreže strukovne podrške te podržavati vlade u razvoju nacionalnih akcijskih planova
* obvezujemo se podržavati razvoj raznolikih medija koji su neovisni i u interesu javnosti
* pozdravljamo osnivanje neovisnog Visokog panela pravnih stručnjaka koji će, između ostaloga, savjetovati vlade koje žele osnažiti pravne mehanizme kako bi se poboljšale medijske slobode.

Obvezujemo se da ćemo budno održavati ova načela.

Obvezujemo se da ćemo se godišnje sastajati kako bismo obnovili našu posvećenost preuzetim obvezama i razmotrili i adresirali nastajuće prijetnje i prilike.

Potpisano na Globalnog konferenciji o medijskim slobodama u Londonu, Ujedinjeno Kraljevstvo Velike Britanije i Sjeverne Irske, 10. srpnja 2019.